text: Al febrer jutjaran l'autor de l'accident mortal a Tarragona | ReusDigital
  Al febrer jutjaran l'autor de l'accident mortal a les Gavarres
  La vista de conformitat d'aquest dimecres no permet arribar a acords entre les parts
  per Nació Tarragona, Tarragona | 23 de juny de 2021 a les 19:20 |
  Vehicle Mossos | Josep M. Montaner
  L'acusat d'homicidi imprudent per haver provocat un accident de trànsit amb dues víctimes mortals a Tarragona el 3 de febrer de 2018 serà jutjat, finalment, el 16 de febrer del 2022. Aquest dimecres s'ha celebrat una vista de conformitat entre les parts en la qual no hi ha hagut acord ja que, segons ha pogut saber l'ACN de fonts properes al cas, la fiscalia no ha volgut rebaixar la petició de pena màxima de quatre anys de presó i la defensa no ho ha acceptat.
  El sinistre es va produir a la carretera T-11, a la rotonda de les Gavarres, quan el vehicle que conduïa l'acusat es va encastar contra la tanca de formigó de la rotonda, va saltar un talús i es va precipitar per un terraplè fins al voral de l'autovia A-7, que passa per sota.
  La investigació dels Mossos d'Esquadra va determinar que el vehicle circulava a més de 140 km/h quan ho havia de fer a un màxim de 40 km/h. L'acusat, Adrián R., va resultar ferit greu però les dues noies que anaven amb ell al cotxe, de 19 i 27 anys, es van morir. Les dues víctimes eren veïnes de Lleida i Alcoletge (Segrià), respectivament.
  Els Mossos van poder certificar que l'acusat, que aleshores tenia 22 anys, va donar positiu per alcoholèmia amb una taxa de 0,19 mg/l, i no tenia carnet de conduir.